Ошағы Ауғанстанда тіркелген жер дүмпуі Қазақстанның оңтүстігінде сезілді
"Ошағы Ауғанстанда тіркелген жер дүмпуі Қазақстанның оңтүстігінде сезілді" | "https://abai.kz/post/65499"
TITLE: Ошағы Ауғанстанда тіркелген жер дүмпуі Қазақстанның оңтүстігінде сезілді
URL: https://abai.kz/post/65499
META: "Ошағы Ауғанстанда тіркелген жер дүмпуі Қазақстанның оңтүстігінде сезілді" | "https://abai.kz/post/65499"
DATE: 01.02.2018
AUTHOR(s): Abai.kz
TOTAL WORDS: 125
TEXT: 31 қаңтарда Алматыдан оңтүстік-батысқа қарай 894 шақырым қашықта жер сілкінді деп хабарлайды Қазақстан білім және ғылым министрлігінің сейсмологиялық тәжірибе-әдістемелік орталығы. Дүмпу Шымкент пен Тараз қалаларында сезілді. Жер сілкінісі жергілікті уақыт бойынша сағат 13:07-де болды. Қуаты 6,9 магнитудаға жеткен зілзала ошағы Ауғанстан аумағында, жердің 180 шақырым тереңдігінде тіркелді. Жер сілкінісі Шымкентте 3-4 балл, Таразда 3 балл шамасында сезілді. АҚШ геологиялық қызметінің (USGS) мәліметіне қарағанда, Гиндукуш тау сілемдерінде тіркелген жер дүмпуінің күші 6,1 балл болған. Оның әсері Ауғанстан астанасы Кабулда, сонымен бірге Тәжікстан, Пәкістан және Үндістанда сезілген. Пәкістандық Dawn газетінің хабарлауынша, жер сілкінісі салдарынан үйдің шатыры опырылып түсіп, бір баланы басып қалған. Пәкістанның басқа да аудандарында кем дегенде 15 адам жараланған. Оңтүстік Қазақстан облыстық төтенше жағдайлар департаментінің мәліметінше, зардап шеккендер мен бүлінген нысандар туралы ақпарат түспеді. Abai.kz
